SET รีบาวด์ 15 จุดเหนือ 1,500 คลายกังวลเงินเฟ้อ-ดบ.ขาขึ้น
SET รีบาวด์ 15 จุดเหนือ 1,500 คลายกังวลเงินเฟ้อ-ดบ.ขาขึ้น
25 ก.พ. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,506.26 จุด บวก 15.15 จุด หรือ 1.02% สูงสุดที่ 1,510.02 จุด ต่ำสุดที่ 1,505.73 จุด มูลค่าการซื้อขาย 4.76 พันล้านบาท
ด้านบล.ฟินันเซีย ไซรัส แนวโน้มตลาดวันนี้ คาด SET Index จะกลับมาแกว่งตัวในแดนบวกทดสอบระดับ 1,505-1,515 จุดจากบรรยากาศการลงทุนที่เป็นบวกและอยู่ในสถานะ Risk On อีกครั้ง โดยตลาดเริ่มคลายวิตกกังวลต่อภาวะเงินเฟ้อและดอกเบี้ยขาขึ้น โดยประธาน FED ยังคงเน้นย้ำต่อภาพเศรษฐกิจสหรัฐฯที่ยังห่างไกลจากระดับปกติ และจะยังคงดำเนินนโยบายการเงินอย่างผ่อนคลาย ทำให้หุ้นในกลุ่ม Cyclical Play อย่างพลังงานและธนาคารคาดว่าจะนำตลาดวันนี้
ส่วนปัจจัยในประเทศเราประเมินการเมืองอาจกดดันเล็กน้อยหลังวานนี้ศาลอาญาตัดสินคดีชุมนุมกปปส. ทำให้รมว. 3 รายต้องหลุดจากตำแหน่ง ซึ่งต้องติดตามว่าจะส่งผลต่อเสถียรภาพรัฐบาลและพรรคร่วมหรือไม่
ขณะที่ บล.กรุงศรี คาด SET ฟื้นตัวขึ้น 1,500 / 1,510 จุดก่อนจะสลับอ่อนตัว จากแรงหนุนคำแถลงFED ที่ส่งสัญญาณคงอัตราดอกเบี้ยระดับต่ำต่อไป รวมถึงราคาน้ำมันดิบที่พุ่งขึ้นหลัง การผลิตน้ำมันดิบสหรัฐลดลง อย่างไรก็ตามคาดว่าจะมีความผันผวนช่วงท้ายตลาดจาก MSCI Rebalance ลดน้ำหนักหุ้นไทยลง 0.01% (ราว 1,200 ลบ.) รวมถึงแรง ขายลดความเสี่ยงก่อนหยุดยาว 3 วัน